nyheter

– Det er snøfritt på målestasjonen. Det var ørlite grann igjen i går, men det har tinet til i dag, forteller meteorologikonsulent Håvard Larsen hos Vervarslinga i Nord-Norge.

Noen klatter

I gjennomsnitt forsvinner snøen der rundt 24. mai, så i år er vi tidlig ute. Men selv om snøen har fått en offisiell status som forduftet er det ikke helt slik.

– Nei, det ligger litt i omgivelsene rundt omkring. Noen plasser ligger det ennå en del, for eksempel ut over Bymyra, forklarer han.

Det året i nyere tid der snøen har blitt liggende lengst i Tromsø var etter den store snøvinteren i 1997, den gang forsvant ikke snøen for 8. juni.

Strålende vær

Larsen har flere gladnyheter på lager. 17.-mai været som for en stund siden så ganske dystert ut blir strålende.

– Det blir skyfritt fram til ettermiddagen, og temperaturen er ganske behagelig. Det blir rundt 12 grader midt på dagen, forteller han.

– Utover ettermiddagen skyer det til og det vil komme regn sist på dagen. Da er man ferdig med å gå i tog og det passer seg å sitte inne å spise kake, smiler meteorologikonsulent Håvard Larsen.

iTromsø avslutter i dag sin konkurranse "Når forsvinner snøen". En vinner av et gavekort på 5.000 kroner hos Europris vil bli trukket ut.